CELEX: 62010CN0584
Language: el
Date: 2010-12-13 00:00:00
Title: Υπόθεση C-584/10 P: Αναίρεση που άσκησε στις 13 Δεκεμβρίου 2010 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (έβδομο τμήμα) στις 30 Σεπτεμβρίου 2010 στην υπόθεση T-85/09: Yassin Abdullah Kadi κατά Ευρωπαϊκής Επιτροπής

5.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 72/9
            
         Αναίρεση που άσκησε στις 13 Δεκεμβρίου 2010 η Ευρωπαϊκή Επιτροπή κατά της αποφάσεως που εξέδωσε το Γενικό Δικαστήριο (έβδομο τμήμα) στις 30 Σεπτεμβρίου 2010 στην υπόθεση T-85/09: Yassin Abdullah Kadi κατά Ευρωπαϊκής Επιτροπής
   (Υπόθεση C-584/10 P)
   2011/C 72/15
   Γλώσσα διαδικασίας: η αγγλική
   
      Διάδικοι
   
   
      Αναιρεσείουσα: Ευρωπαϊκή Επιτροπή (εκπρόσωποι: P. Hetsch, S. Boelaert, E. Paasivirta, και M. Κωνσταντινίδης)
   
      Αντίδικοι κατ’ αναίρεση: Yassin Abdullah Kadi, Συμβούλιο της Ευρωπαϊκής Ένωσης, Γαλλική Δημοκρατία, Ηνωμένο Βασίλειο της Μεγάλης Βρετανίας και Βορείου Ιρλανδίας
   
      Αιτήματα της αναιρεσείουσας
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει, στο σύνολό της, την προσβαλλόμενη απόφαση,
            
         
               —
            
            
               να απορρίψει ως αβάσιμη την προσφυγή του Yassin Abdullah Kadi περί ακυρώσεως του κανονισμού 1190/2008 (1) στο μέτρο που τον αφορά,
            
         
               —
            
            
               να καταδικάσει τον Yassin Abdullah Kadi στα δικαστικά έξοδα της Επιτροπής της παρούσας αναιρέσεως και στα έξοδα της διαδικασίας ενώπιον του Γενικού Δικαστηρίου.
            
         
      Λόγοι αναιρέσεως και κύρια επιχειρήματα
   
   Η Επιτροπή υποστηρίζει ότι οι διαπιστώσεις του Γενικού Δικαστηρίου πάσχουν πλάνη περί το δίκαιο, καθώς βασίζονται σε νομικά εσφαλμένο πρότυπο δικαστικού ελέγχου. Οι λόγοι αναιρέσεως που προβάλλει η Επιτροπή είναι οι εξής:
   1)   Λόγοι αναιρέσεως σχετικοί με τις διαπιστώσεις του Γενικού Δικαστηρίου περί του αρμόζοντος δικαστικού ελέγχου: Η Επιτροπή προβάλλει ότι το πρότυπο δικαστικού ελέγχου που υιοθέτησε το Γενικό Δικαστήριο είναι νομικά εσφαλμένο διότι το Γενικό Δικαστήριο δεν έθεσε το ακριβές πρότυπο δικαστικού ελέγχου που έπρεπε να εφαρμοστεί στην προκειμένη περίπτωση και διότι το συγκεκριμένο επίπεδο δικαστικού ελέγχου που δέχθηκε το Γενικό Δικαστήριο δεν μπορεί να απαιτείται από την ΕΕ.
   2)   Λόγοι αναιρέσεως που αφορούν τις διαπιστώσεις του Γενικού Δικαστηρίου σχετικά με την προσβολή των δικαιωμάτων άμυνας και του δικαιώματος για αποτελεσματική δικαστική προστασία και την παραβίαση της αρχής της αναλογικότητας: Η Επιτροπή ισχυρίζεται ότι το Γενικό Δικαστήριο εσφαλμένως έκρινε ότι οι διαδικασίες που εφάρμοσε η Επιτροπή δεν πληρούν τις απαιτήσεις των θεμελιωδών δικαιωμάτων για ένα τέτοιου είδους σύστημα περιοριστικών μέτρων, ότι το Γενικό Δικαστήριο εσφαλμένα απέρριψε τα επιχειρήματα της Επιτροπής σχετικά με τις εσωτερικές διαδικασίες που άσκησε ο Kadi στις Ηνωμένες Πολιτείες καθώς και την επιχειρηματολογία της σχετικά με τον διοικητικό έλεγχο και τις διαδικασίες επανεξέτασης που θεσπίζονται βάσει των ψηφισμάτων 1822 (2008) και 1904 (2009) του Συμβουλίου Ασφαλείας των Ηνωμένων Εθνών – συμπεριλαμβανομένης της διαδικασίας εστιακού σημείου και του γραφείου του διαμεσολαβητή.
   
      (1)  ΕΕ L 322, σ. 25